《舟入江阴集句》
宋代·林震

疏疏芦苇旧江天，何处风光最可怜。

一带楼台擎晓月，万株杨柳拂晴烟。

身闲暂觉尘埃远，道在宁忧雨露偏。三顷湖田秋更熟，浊醪粗饭任吾年。

作者简介：兴化军莆田人，字时敷，号介翁。徽宗崇宁二年进士。累官左正言，权给事中，历知数州府，仕至秘书少监，以不附二蔡有声于时。长于集句，尝用诗三百八十家为《集句诗》。有《礼问》、《易传》、《易数》、《易问》及文集等。